**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2022 ԹՎԱԿԱՆԻ ԱՊՐԻԼԻ 28-Ի N 596-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

1. **Իրավական ակտի անհրաժեշտությունը (նպատակը)**

 Նախագծի մշակման նպատակը գործող կարգում կամավոր ատեստավորման գործընթացի կազմակերպման ընթացքում ի հայտ եկած բացերի և խնդիրների հստակեցումն է ու որոշ դրույթների վերանայման արդյունքում միջոցառման ավելի կանոնակարգված կազմակերպումը:

Դասավանդվող առարկաների ցանկը անհրաժեշտ է ամբողջացնել:

1. **Կարգավորման հարաբերությունների ներկա վիճակը և առկա խնդիրները, առաջարկվող լուծումները**

2023 թվականին Կառավարության սույն որոշման գործարկման ընթացքում արձանագրվեցին մի շարք խնդիրներ, որոնք ենթակա են կարգավորման՝ գործընթացն առավել արդյունավետ իրականացման համար:

Մասնավորապես, վերջին 3 տարիների ընթացքում միջոցառման կազմակերպման արդյունքում իրականացված վերլուծությունները ցույց են տալիս, որ ուսուցչին ներկայացվող թեստերը որքան էլ որ մասնագետի ակադեմիական գիտելիքն ստուգելուն է նպատակաուղղված, որը բխում է Հանրակրթության պետական չափորոշչի պահանջներից, այնուամենայնիվ, դրանք բարդ, աշխատատար, գերլարում և ուշադրություն պահանջող թեստեր են, որոնք հեշտ ու դյուրին դարձնելը սկզբունքորեն նպատակահարմար չէ:

Այս հիմնավորմամբ էլ առաջարկվում է նաև դրույքաչափի փոփոխությունը սահմանել 60 % արդյունք գրանցելու դեպքում՝ առանց հավելավճարի տրամադրման։

Հաշվի առնելով վերոգրյալը, և հավասար պայմանների ապահովման սկզբունքից ելնելով՝ անհրաժեշտություն է առաջանում երկու ատեստավորումների արդյունքների միջև 15 % աճ գրանցած, ինչպես նաև վերաատեստավորված ուսուցիչների համար, որոնք ապահովել են 50-59 % արդյունք, հնարավորություն ընձեռել մասնակցելու հաջորդ ատեստավորմանը:

 Համատեղությամբ աշխատող ուսուցիչների վճարման դրույթը ևս վերանայվել է՝ լավարկման սկզբունքով: Ինչպես հիմնական, այնպես էլ համատեղությամբ աշխատավայրում ուսուցիչը կունենա դրույքաչափի փոփոխություն և կտրամադրվի հավելավճար:

Հաստատութունների հիմնական առարկայացանկից դուրս էին մնացել առարկաներ, որոնք թեև հարակից են որոշման 9-րդ կետում սահմանված առարկաների, և հիմնականում դրանք դասավանդվում են նույն մասնագետի կողմից, հավելավճարն էլ տրվում է դասավանդվող բոլոր առարկաների համար, սակայն հնարավոր է՝ «Բնագիտություն» բառից հետո ավելացնել «Բնություն», «Իմ հայրենիքը» բառերը, «Աշխարհագրություն» բառից հետո ավելացնել «Հայաստանի աշխարհագրություն» բառը, Ինֆորմատիկա» բառից հետո ավելացնել (տարրական դասարանից սկսած՝ «Թվային գրագիտություն և համակարգչային գիտություն») բառերը.

Հավելավճար ստացող ուսուցիչներին համատեղությամբ աշխատելու դեպքում դրույքաչափի փոփոխություն չէր սահմանվել, ինչը դժգոհությունների հիմք էր հանդիսացել:

 Ներկայացվում է նաև պահանջվող ֆինանսական գնահատականը՝ հաշվարկած բարձրացված դրույքաչափով: Հաշվարկի համար հիմք է ընդունվել միջինացված 125,0 հազար դրամ ամսական դրույքաչափը, և կանխատեսվում է նաև մոտ 30 տոկոս մասնակիցների կրկնություն: Կարգի համաձայն՝ ատեստավորված ուսուցիչները հնարավորություն ունեն կրկին դիմելու՝ ավելի բարձր արդյունք ցուցաբերելու նպատակով:

1. **Իրավական ակտի կիրառման դեպքում ակնկալվող արդյունքը.**

Կամավոր ատեստավորման գործընթացին մասնակցած և 60-69 % արդյունք ցուցաբերած ուսուցիչը ևս կունենա դրույքաչափի փոփոխություն՝ առանց հավելավճարի:

 Երկու ատեստավորումների արդյունքների միջև 15 % աճ գրանցած, բայց չատեստավորված և վերաատեստավորված, ատեստավորմանը մասնակցած 50-59 % արդյունք ապահոված ուսուցիչները հնարավորություն կունենան մասնակցելու հաջորդ ատեստավորմանը:

Համատեղությամբ աշխատող հավելավճար ստացող ուսուցիչը կունենա նաև դրույքաչափի փոփոխություն:

**Կապը ռազմավարական փաստաթղթերի հետ**

Միջոցառման անհրաժեշտությունը բխում է «2050 ՀԱՅԱՍՏԱՆԻ ՎԵՐԱՓՈԽՄԱՆ ՌԱԶՄԱՎԱՐՈՒԹՅՈՒՆ» ծրագրի «ՄԻՆՉԵՎ 2030 ԹՎԱԿԱՆԻ ՄԵԳԱՆՊԱՏԱԿՆԵՐԻ» ԳՈՐԾՈՂՈՒԹՅՈՒՆՆԵՐԻ «1․ ԿԻՐԹ ԵՎ ԿԱՐՈՂՈՒՆԱԿ ՔԱՂԱՔԱՑԻ, ԺՈՂՈՎՈՒՐԴ» համար 1 մեգանպատակի թիրախային արդյունքի ցուցանիշի ապահովման պահանջից:

 Միջոցառման անհրաժեշտությունը բխում է «Հայաստանի Հանրապետության կրթության մինչև 2030 թվականը զարգացման պետական ծրագրի» հավելվածի 2-րդ՝ «Կրթության առկա վիճակը և հիմնախնդիրները» գլխի 43-րդ և 45-րդ կետերով սահմանված, 3-րդ՝ «Կրթության մինչև 2023 թվականը զարգացման տեսլականը, նպատակը և ուղղությունները» գլխի 72-րդ, 73-րդ կետերով, 76-րդ կետի 2-րդ ենթակետով սահմանված թիրախային արդյունքների ցուցանիշի ապահովման պահանջից:

 Միջոցառման անհրաժեշտությունը բխում է նաև ՀՀ կառավարության 2021 թվականի նոյեմբերի 18-ի 1903-Լ որոշմամբ հաստատված՝ ՀՀ կատավարության 2021-2026 թվականների Կրթության, գիտության, մշակույթի և սպորտի նախարարության բաժնի 2.2 կետով սահմանված միջոցառման իրականացման անհրաժեշտությունից:

 Միջոցառման անհրաժեշտությունը բխում է ՀՀ կառավարության 2021 օգոստոսի 18-ի թիվ 1363-Ա որոշմամբ հաստատված ՀՀ կառավարության  ծրագրի «4.3 ԿՐԹՈՒԹՅՈՒՆ» բաժնի  1-ին, 3-րդ պարբերությունից, 3-րդ պարբերության 4-րդ կետից:

 Միջոցառման անհրաժեշտությունը բխում է նաև «Հանրակրթության մասին» ՀՀ օրենքի 26-րդ հոդվածի 11-րդ կետի պահանջից։

**Իրավական ակտի մշակման գործընթացում ներգրավված ինստիտուտները, անձինք:**

ՀՀ կրթության, գիտության, մշակույթի և սպորտի նախարարություն

**ՏԵՂԵԿԱՆՔ**

**«Հայաստանի Հանրապետության կառավարության 2022 թվականի ապրիլի 28-ի N 596-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի ընդունմամբ նախատեսվում է պետական բյուջեի ծախսերի ավելացում՝ 1 532 700,0 ՀՀ դրամի չափով:**